Author: Zindlerova
Last saved by: jost
Company: MS SR

Predkladacia správa

Podpredseda vlády a minister spravodlivosti SR D. Lipšic predložil 15.2.2005 na rokovanie vlády nové znenie návrhu Trestného zákona. Návrh Trestného zákona bol predložený so zapracovaním pozmeňujúcich návrhov uplatnených na rokovaní Národnej rady SR, ktoré podľa Komisie pre rekodifikáciu trestného práva (skupina pre rekodifikáciu Trestného zákona rokovala v tejto veci dňa 10.2.2005) a predkladateľa nenarúšajú celkovú koncepciu nových trestných kódexov a legislatívne predpoklady na účinný boj s kriminalitou. 

Po ďalších rokovaniach podpredsedu vlády a ministra spravodlivosti SR D. Lipšica so zástupcami niektorých poslaneckých klubov Národnej rady SR sa predkladá dodatok k tomuto návrhu zákona, ktorého obsahom je:
a)	definícia činnosti pre zločineckú skupinu a teroristickú skupinu,
b)	definícia podpory zločineckej skupiny a teroristickej skupiny,
c)	vypustenie § 385 ods. 2, ktorý bol doplnený na základe pozmeňujúceho návrhu uplatneného v Národnej rade SR – navrhlo sa ním postihovať konanie, ktorým sa poruší dôvernosť prejavu osobnej povahy tak, že sa záznamovým zariadením neoprávnene zaznamená taký prejav a zhotovený záznam sa bez súhlasu dotknutej osoby sprístupní; podľa predkladateľa by takéto konanie nemalo byť upravené v Trestnom zákone, lebo by sa ním mohlo postihovať aj konanie novinára napr. v prípade zaznamenania rozhovoru na diktafón bez súhlasu a následného uverejnenia takého rozhovoru.